b'\n_START_ARTICLE_\nAntol\xc3\xadn Alcaraz\n_START_SECTION_\nKlubska kariera\n_START_PARAGRAPH_\nPotem ko je za\xc4\x8del z amaterskim igranjem nogometa v svoji domovini, se je 19-letni Alcaraz preselil v Argentino in podpisal pogodbo s klubom Racing Club de Avellaneda, pri katerem pa ni dobival prilo\xc5\xbenosti. Poleti 2002 je prestopil v Italijo k Fiorentini. Ko je klub iz Firenc doletel bankrot in nazadovanje v \xc4\x8detrto ligo, je Alcaraz od\xc5\xa1el na preizku\xc5\xa1njo h klubu U.S. Citt\xc3\xa0 di Palermo, a se je naposled pridru\xc5\xbeil portugalski ekipi S.C. Beira-Mar._NEWLINE_Po sedmih nastopih v polovici sezone 2002/03 se je Alcaraz le prebil v ospredje in se ustalil kot standardni \xc4\x8dlan za\xc4\x8detne enajsterice. S\xc4\x8dasoma je prevzel tudi kapetanski trak in v sezoni 2005/06 je klub iz Aveira popeljal nazaj v prvo portugalsko divizijo. V tisti sezoni je zaigral na 31 tekmah._NEWLINE_30. aprila 2007 je podpisal pogodbo z belgijskim mo\xc5\xa1tvom Club Brugge.  Po vnovi\xc4\x8dni slab\xc5\xa1i uvodni sezoni se je tudi v Belgiji uveljavil in postal \xc4\x8dlan za\xc4\x8detne enajsterice. S klubom se je v belgijskem prvenstvu dvakrat uvrstil na tretje mesto in enkrat na drugo mesto._NEWLINE_14. maja 2010 je nato sledila selitev na otok, ob nerazkriti od\xc5\xa1kodnini so ga v svoje mo\xc5\xa1tvo zvabili pri prvoliga\xc5\xa1u Wigan Athletic.  Njegova pogodba z belgijsko ekipo bi se sicer tako ali tako iztekla konec junija 2010. _NEWLINE_2. avgusta 2015 je podpisal enoletno pogodbo s \xc5\xa1panskim prvoliga\xc5\xa1em Las Palmas z mo\xc5\xbenostjo podalj\xc5\xa1anja \xc5\xa1e za eno leto.\n_START_SECTION_\nReprezentan\xc4\x8dna kariera\n_START_PARAGRAPH_\nNovembra 2008 je tedaj 26-letni Alcaraz do\xc5\xbeivel prvi vpoklic v paragvajsko reprezentanco.  Selektor Gerardo Martino ga je maja 2010 uvrstil med potnike na Svetovno prvenstvo in ga celo posadil v za\xc4\x8detno enajsterico za tekmo proti reprezentanci Italije. Alcaraz je proti Italijanom v svoji komaj 7. reprezentan\xc4\x8dni tekmi dosegel svoj prvi zadetek v dr\xc5\xbeavnem dresu, mre\xc5\xbeo Gianluigija Buffona je zatresel v 39. minuti po prostem strelu z desne strani. Tekma se je naposled kon\xc4\x8dala z neodlo\xc4\x8denim izidom 1-1.\n_START_SECTION_\nZasebno \xc5\xbeivljenje\n_START_PARAGRAPH_\nAlcaraz se je 30. julija 2007 poro\xc4\x8dil s svojo argentinsko partnerko Evangelino. 10. novambra 2008 se jima je rodil prvi otrok, sin Valentino.'